《金缕曲 题黄仲则先生词稿后即和集中原韵》
清代·顾翎

展卷吟怀放。叹斯人、文章歌哭，古今同望。岂止才华倾八斗，应是闲愁无量。

休更似、落梅凄怅。鹤背风高仙骨冷，剩人间、尘土诗魂葬。

星欲坠，月痕荡。

玉笙寒彻琼筵上。记当时、金徽按拍，狂吟情况。是否嫏嬛曾有约，归去琳宫无恙。

听砧度、良宵深巷。静掩鲛纹秋梦瘦，冷西风、雪涴茱萸帐。

谁击碎，珊瑚响。

作者简介：顾翎（1776—？），字羽素，无锡人。顾敏恒女，泾县知县顾翰姊，杨敏勋室。幼习为诗，兼工长短句，性爱梅颜，所居曰绿梅影楼。作填词图，一时名公才媛应题甚夥。